良月十六日以祈晴宿齋郊壇寺僧拉登梅巖讀高孝兩朝宸翰記事
作者：程公許
朝代：宋

paragraphs: 祝冊頒九重，郊丘以晴禱。
小臣職駿奔，單車倦塗潦。
崇阜踰巘崿，層壇敷秸藁。
中興念經始，面勢若天造。
濤雲日兩潮，幄霧山四抱。
袍毳亦可人，杖藜共幽討。
枯梅傲巖晚，陰壑得寒早。
勳華昔同來，奎文絢麗藻。
山靈沐高澤，虹彩軼晴昊。
苔蹊幾窘步，椶榦撐健倒。
嵌竇咽泉流，金石韻擊考。
齋廬耿燈青，簷花垂带縞。
苦憐風力癡，未快霾陰掃。
排雲出烏輪，測景進黄道。
六合還清明，烟霞願投老。